紀遊
作者：趙廱
朝代：宋

paragraphs: 古端有奇勝，名巖擬天星。
傳聞輦轂下，往往極口稱。
有爲背馳說，曾不如邱陵。
請君勿誇山，恐非動者情。
請君勿譽水，靜必惡淙琤。
玄酒薄滋味，衆口難調羹。
甲乙獨相囗，馬不同牛耕。
海上有逐臭，寧云爾德馨。
主人何負盜，勢固爲盜憎。
茲山豈求全，乃與人事并。
言言而疑疑，世態犬吠聲。
百聞輸一見，日月中天明。
我綰高要章，往返萬里程。
凜凜民社寄，旦旦朱墨榮。
及茲瓜戍期，作意星巖行。
星巖有佳處，丈人試靜聽。
空洞似容德，不禁魑魅停。
其中百尋泉，澄撓無濁清。
神龍倏兮來，穩穩石榻橫。
忽焉風雲合，霹靂行雷霆。
驅逐百種怪，慄慄心膽驚。
爲山何用高，有此足以名。
提携麴居士，賓從盡豪英。
刻山與題柱，悔罪付兩黥。
男兒須辦此，誰能作蠅營。